Keywords

Summary



Keywords

1. Životné prostredie – Posudzovanie vplyvov určitých projektov na životné prostredie – Smernica 85/337

(Smernica Rady 85/337 zmenená a doplnená smernicou 97/11, článok 2 ods. 1 a článok 4 ods. 1 a príloha I bod 10)

2. Životné prostredie – Posudzovanie vplyvov určitých projektov na životné prostredie – Smernica 85/337

(Smernica Rady 85/337 zmenená a doplnená smernicou 97/11, článok 2 ods. 1 a článok 4 ods. 1 a príloha I)

3. Životné prostredie – Posudzovanie vplyvov určitých projektov na životné prostredie – Smernica 85/337

(Smernica Rady 85/337 zmenená a doplnená smernicou 97/11, článok 2 ods. 1 a článok 4 ods. 3 a prílohy II a III)

Summary

1. Pojem zneškodnenie odpadu v zmysle smernice 85/337 o posudzovaní vplyvov určitých verejných a súkromných projektov na životné prostredie, zmenenej a doplnenej smernicou 97/11, je autonómnym pojmom, ktorý je potrebné vykladať tak, aby plne zodpovedal cieľu tohto textu, ktorým je, ako to vyplýva z článku 2 ods. 1 smernice, podriadiť projekty, ktoré môžu mať podstatný vplyv na životné prostredie najmä svojím charakterom, veľkosťou alebo umiestnením, posudzovaniu ich vplyvov, a to pred vydaním povolenia. Je preto potrebné sa domnievať, že pojem zneškodnenie odpadu, ktorý nemá rovnaký význam ako pojem zneškodnenie odpadu v zmysle smernice 75/442 o odpadoch, zmenenej a doplnenej smernicou 91/156 a rozhodnutím 96/350, sa musí vnímať v širšom zmysle ako pojem, ktorý pokrýva všetky činnosti vedúce buď k zneškodneniu odpadu stricto sensu alebo k jeho zhodnoteniu.

Z toho vyplýva, že zariadenie, ktoré vyrába elektrinu spaľovaním biomasy a palivového derivátu z odpadov a má kapacitu prekračujúcu 100 ton za deň, patrí do kategórie zariadení, ktoré zneškodňujú odpad, ktorý nie je nebezpečný, spaľovaním alebo chemickým spracovaním uvedeným v prílohe I bode 10 smernice 85/337. Ako také musí byť pred vydaním povolenia podriadené posudzovaniu jeho vplyvov na životné prostredie, keďže projekty, ktoré patria do tejto prílohy I, musia byť podriadené systematickému posudzovaniu podľa článku 2 ods. 1 a článku 4 ods. 1 tejto smernice.

(pozri body 44, 45)

2. Členský štát, ktorý prijal vnútroštátnu právnu úpravu, ktorá umožňuje neuplatnenie postupu posudzovania vplyvov na životné prostredie upraveného v článku 2 ods. 1 a článku 4 ods. 1 smernice 85/337 na projekty určené na zhodnotenie nebezpečného odpadu a odpadu, ktorý nie je nebezpečný, s kapacitou presahujúcou 100 ton denne a patriace do prílohy I uvedenej smernice, ak boli predmetom zjednodušeného postupu o povolení podľa článku 11 smernice 75/442 o odpadoch, zmenenej a doplnenej smernicou 91/156 a rozhodnutím 96/350, si nesplnil povinnosti, ktoré mu vyplývajú zo smernice 85/337 o posudzovaní vplyvov určitých verejných a súkromných projektov na životné prostredie, zmenenej a doplnenej smernicou 97/11.

(pozri bod 50)

3. Členské štáty majú možnosť stanoviť kritériá a/alebo prahy, ktoré by umožnili určiť, ktoré projekty spadajúce do pôsobnosti prílohy II smernice 85/337 o posudzovaní vplyvov určitých verejných a súkromných projektov na životné prostredie, zmenenej a doplnenej smernicou 97/11, musia byť predmetom posúdenia. Miera voľnej úvahy, ktorá je takto členským štátom k dispozícii, je však obmedzená povinnosťou uvedenou v článku 2 ods. 1 tejto smernice, v zmysle ktorej majú posúdeniu vplyvov podliehať projekty, ktoré môžu mať podstatný vplyv na životné prostredie, najmä z dôvodu svojho charakteru, veľkosti alebo umiestnenia. Pri stanovovaní týchto prahov a/alebo kritérií musia členské štáty brať do úvahy nielen veľkosť projektov, ale aj ich charakter a umiestnenie. Okrem toho podľa článku 4 ods. 3 smernice 85/337 musia členské štáty pri stanovovaní prahov alebo kritérií zohľadniť relevantné výberové kritériá definované v prílohe III tejto smernice.

Preto vzhľadom na to, že projekty zariadení, uskutočňujúcich zhodnotenie odpadu boli na základe zjednodušeného postupu vylúčené z postupu posudzovania vplyvov na životné prostredie, ktorý sa musí uskutočniť pred prijatím rozhodnutia príslušného orgánu alebo orgánov umožňujúceho navrhovateľovi realizáciu projektu, vnútroštátna právna úprava nezohľadnila všetky výberové kritériá upresnené v prílohe III smernice 85/337. Z toho vyplýva, že kritérium uplatňované touto vnútroštátnou právnou úpravou, vzťahujúce sa výlučne na vykonanie uvedených zjednodušených postupov, aby sa zariadenia zhodnotenia odpadu, ktoré spadajú do prílohy II bodu 11 písm. b) smernice 85/337 vyhli posudzovaniu vplyvov na životné prostredie, nezodpovedá už citovaným požiadavkám uvedenej smernice, keďže môže viesť k tomu, že projekty, ktoré môžu mať podstatný vplyv na životné prostredie z dôvodu ich veľkosti alebo ich umiestnenia, sa vyhnú posúdeniu ich vplyvu na životné prostredie.

(pozri body 53 –55, 58, 59)